**РЕГЛАМЕНТ (ЕС) № 10/2011 НА КОМИСИЯТА**

**от 14 януари 2011 година**

**относно материалите и предметите от пластмаси, предназначени за контакт с храни**

**(текст от значение за ЕИП)**

*ПРИЛОЖЕНИЕ IV*

**Декларация за съответствие**

Писмената декларация по член 15 съдържа следната информация:

1. името и адреса на стопанския субект, който издава декларацията за съответствие;

2. името и адреса на стопанския субект, който произвежда или внася материали или предмети от пластмаси или продукти от междинните етапи от тяхното производство, или вещества, предназначени за производството на тези материали и предмети;

3. наименованието на материалите, предметите, продуктите от междинните етапи на производството или веществата, предназначени за производството на тези материали и предмети;

4. датата на декларацията;

5. потвърждение, че материалите или предметите от пластмаси, продуктите от междинните етапи на производство или веществата отговарят на съответните изисквания, определени в настоящия регламент и в Регламент (ЕО) № 1935/2004;

6. необходимата информация по отношение на употребяваните вещества или продуктите от техния разпад, за които са установени ограничения и/или спецификации в приложения I и II към настоящия регламент, за да имат възможност стопанските субекти надолу по веригата да осигурят съответствието с тези ограничения;

7. необходимата информация за веществата, които подлежат на ограничение в храни, получена чрез експериментални данни или теоретични изчисления за границата на тяхната специфична миграция и където е необходимо — критериите за чистота в съответствие с директиви 2008/60/ЕО, 95/45/ЕО и 2008/84/ЕО, за да се даде възможност на потребителя на тези материали или предмети да изпълни съответните разпоредби на ЕС или при липса на такива — националните разпоредби, приложими към храните;

8. спецификации за употребата на материала или предмета, като:

i) вид или видове храна, предназначена да бъде поставена в контакт с материала или предмета;

ii) време и температура на третиране и съхранение при контакт с храната;

iii) съотношение на повърхността, която влиза в контакт с храната, към обема, използвано с цел да се установи съответствието на материала или предмета;

9. когато се използва функционална бариера в многослоен материал или предмет, потвърждение, че материалът или предметът отговаря на изискванията по член 13, параграфи 2, 3 и 4 или член 14, параграфи 2 и 3 от настоящия регламент.